GENCO ลงนามทำการ Due Diligence “พีเจที เทคโนโลยี” หลังบอร์ดอนุมัติซื้อหุ้น 49%
GENCO ลงนามข้อตกลงทำการตรวจสอบวิเคราะห์สถานะกิจการ “พีเจที เทคโนโลยี” เพื่อลงทุนในกิจการโรงไฟฟ้าขยะจ.ภูเก็ตแล้ว หลังบอร์ดอนุมัติซื้อหุ้น 49% ในวันที่ 26 พ.ค.ที่ผ่านมา
28 พ.ค. 2558

บริษัท บริหารและพัฒนาเพื่อการอนุรักษ์สิ่งแวดล้อม จำกัด (มหาชน) หรือ GENCO เปิดเผยว่า เมื่อวานนี้ (27 พ.ค.) บริษัทได้ลงนามบันทึกข้อตกลงการเข้าทำการตรวจสอบวิเคราะห์สถานะของกิจการ (Due Diligence) บริษัท พีเจที เทคโนโลยี จำกัดแล้ว หลังจากที่เมื่อวันอังคาร ที่ประชุมคณะกรรมการบริษัทอนุมัติในหลักการให้เข้าซื้อหุ้นของบริษัท พีเจที เทคโนโลยี จำกัด จำนวน 3,626,000 หุ้น (มูลค่าที่ตราไว้หุ้นละ 100 บาท) จากบริษัท ไอริส คอร์ปอร์เรชั่น เบอร์ฮาด จำกัด คิดเป็นการเข้าถือหุ้นในสัดส่วน 49% ของทุนจดทะเบียนและทุนจดทะเบียนชำระแล้วของบริษัท พีเจที เทคโนโลยี จำกัด
โดยมูลค่าของธุรกรรมซื้อขายหุ้นที่เสนอครั้งนี้ 429,740,000 บาท เพื่อลงทุนในโครงการผลิตกระแสไฟฟ้าขนาดเล็กมากจากพลังงานเชื้อเพลิงชีวมวล (ขยะ)จังหวัดภูเก็ต
ทั้งนี้ การตัดสินใจซื้อหุ้นดังกล่าวของบริษัท ยังไม่แน่นอน ซึ่งการตัดสินใจเข้าทำธุรกรรมจะต้องได้รับมติอนุมัติอย่างเป็นทางการจากที่ประชุมคณะกรรมการของบริษัท อีกครั้งหนึ่งภายหลังจากได้เข้าศึกษาความเป็นไปได้ของโครงการ และเข้าทำการตรวจสอบวิเคราะห์สถานะของกิจการว่ามีความเหมาะสมเป็นที่พึงพอใจแก่บริษัทหรือไม่ โดยระยะเวลาการทำ Due Diligence ให้แล้วเสร็จภายใน 60 วัน